"Femeile sunt un câştig în politică", a spus Băsescu, la o dezbatere despre rolul femeilor.

Potrivit preşedintelui, au atras mai mult presa femeile elegante, îngrijite, care arată bine şi care au şi pregătire.

"Cele care au avut o meserie, au avut o facultate făcută, au înţeles lumea, viaţa, au reuşit. Acum depinde fiecare unde fixează ştacheta (...). În orice caz, eu cred că se apropie vremea unei candidaturi a unei femei la Preşedinţia României", a declarat Băsescu.

Potrivit acestuia, deja apar femei care au o oarecare vechime în politică şi care sunt în primii 20 de oameni politici.

"Eu aş fi bucuros să susţin o femeie la Preşedinţie sau la funcţia de prim-ministru", a mai spus preşedintele.

Preşedintele a apreciat că Elena Udrea este "un pariu câştigat", el spunând totodată că aceasta este "un politician la modă şi serios", în timp ce despre Sulfina Barbu şi Anca Boagiu a spus că sunt politicieni serioşi.

"Udrea sigur a fost un pariu câştigat, pentru că a fost şi urmat pe urmă de foarte mulţi politicieni şi partide", a spus Băsescu.

El a dat exemplu de femei care au cariere în politică: "Sulfina Barbu, un politician serios, Anca Boagiu - un politician serios, Elena Udrea - un politician la modă şi serios, toate având perspectivă să crească".

Traian Băsescu a apreciat că "femeile umanizează politica pe de o parte", iar pe de altă parte "sunt mult mai cinstite şi mai loiale decât bărbaţii în politică".

Preşedintele a făcut această declaraţie la o dezbatere cu femei de afaceri.